དེང་དུས་བོད་རིག་པ་ཞིབ་འཇུག་པ་རྣམས་ཀྱི་ནང་དུ་འབྲུག་པ་བཀའ་བརྒྱུད་ནི་འབྲུག་རྒྱལ་ཁབ་ཀྱི་ཡུལ་ནས་དར་བས་ན་འབྲུག་པ་བཀའ་བརྒྱུད་ཅེས་ཟེར་ཞེས།འབྲུག་པ་བཀའ་བརྒྱུད་ཀྱི་མིང་དང་འབྲུག་རྒྱལ་ཁབ་ཀྱི་ས་མིང་བྱུང་ཚུལ་སྐོར་ལ་ཡིན་མིན་གོ་ལྡོག་ནས་འགྲེལ་བཤད་བྱེད་མཁན་ཁ་ཤས་མཐོང་བར་བརྟེན།འདིར་བོད་ཀྱི་ལོ་རྒྱུས་ཡོངས་གྲགས་ཀྱི་བཤད་སྲོལ་ལྟར་སྔོན་གྱི་དཔེ་རྙིང་དག་ལས་ཇི་ལྟར་གསུངས་པ་བཞིན་དུ་ལོ་རྒྱུས་དངོས་ཀྱི་གནས་ཚུལ་མདོར་བསྡུས་ཤིག་ངོ་སྤྲོད་ཞུ་རྒྱུ་ཡིན།དེའང་འདིར་ཁོ་བོས་ལོ་རྒྱུས་ཀྱི་དོན་དངོས་ཇི་ལྟར་ཡིན་པ་ལ་ཡིན་པ་ལྟར་ངོ་སྤྲོད་ཞུས་པ་ཙམ་ལས།ལུང་དང་རིགས་པ་ལ་ཁུངས་བཅོལ་ནས་ཞིབ་འཇུག་གིས་གསར་དུ་རྟོགས་པའི་འབྲས་བུ་གང་ཡང་མིན།འོན་ཀྱང་དེང་དུས་བོད་ཀྱི་ཆོས་དང་ལོ་རྒྱུས་ལ་ཞིབ་འཇུག་གནང་མཁན་རྣམས་ལ་ལོ་རྒྱུས་ཀྱི་དོན་དངོས་ཡིག་ཆ་གང་དུ་ཡོད་པ་སྤྱན་འབུལ་ཞུས་ན་སླད་ཞིབ་འཇུག་གི་ལས་ཀའི་བརྒྱུད་རིམ་ནང་དུ་དཔྱད་གཞིའི་ཡིག་ཆ་དང་།ཁུངས་ལུང་རྣམ་དག་འཚོལ་བ་ལ་སྐུལ་སློང་གི་རྐྱེན་དུ་འགྱུར་བའང་སྲིད།